b'\n_START_ARTICLE_\nHans Mattis-Teutsch\n_START_SECTION_\nStudii\n_START_PARAGRAPH_\nHans Mattis-Teutsch s-a n\xc4\x83scut pe 13 august 1884 la Bra\xc8\x99ov, \xc3\xaentr-o familie mixt\xc4\x83 maghiaro-german\xc4\x83. Mattis-Teutsch a studiat timp de un an la Academia de Arte Decorative din Budapesta, cu pictorul J\xc3\xb3zsef Rippl-R\xc3\xb3nai, apoi, din 1903, la Academia Regal\xc4\x83 din M\xc3\xbcnchen, unde a studiat cu Wilhelm von R\xc3\xbcmann (1850\xe2\x80\x931906), \xc8\x99i Baltasar Schmitt (1887\xe2\x80\x931942), oscil\xc3\xa2nd \xc3\xaen arta sa \xc3\xaentre art nouveau, post-impresionism \xc8\x99i fauvism, expresionism abstract, figurativ stilizat \xc8\x99i constructivism. Din respect pentru tat\xc4\x83l s\xc4\x83u vitreg, a adoptat \xc3\xaen anul 1904 numele de Teutsch, pe care l-a ata\xc8\x99at numelui s\xc4\x83u de na\xc8\x99tere, Mattis.\n_START_SECTION_\n\xc3\x8enceputuri\n_START_PARAGRAPH_\n\xc3\x8en anul 1908 a \xc3\xaenceput activitatea didactic\xc4\x83 la Liceul Industrial din Bra\xc8\x99ov, unde a lucrat, cu mici \xc3\xaentreruperi, toat\xc4\x83 via\xc8\x9ba. _NEWLINE_Prima men\xc8\x9biune \xc3\xaen pres\xc4\x83 a lui Mattis-Teutsch dateaz\xc4\x83 din 1911, c\xc3\xa2nd revista cultural\xc4\x83 din Bra\xc8\x99ov, \xe2\x80\x9eDie Karpathen\xe2\x80\x9d, av\xc3\xa2ndu-l ca editor pe scriitorul \xc8\x99i poetul Adolf Meschend\xc3\xb6rfer, \xc3\xael prezenta pe t\xc3\xa2n\xc4\x83rul sculptor Johann Teutsch ca pe un artist \xc3\xaen devenire \xc3\xaen care se puteau pune mari speran\xc8\x9be, fiind inserate \xc8\x99i reproduceri a dou\xc4\x83 din lucr\xc4\x83rile sale._NEWLINE_\xc3\x8entre 1910 \xc8\x99i 1925, Mattis-Teutsch a cunoscut lucr\xc4\x83rile lui Franti\xc5\xa1ek Kupka, care venise de la Praga la Paris, unde lucra din 1896. De asemenea, a fost la curent \xc8\x99i cu tendin\xc8\x9bele grupului Der Blaue Reiter, al c\xc4\x83rui Almanah a ap\xc4\x83rut \xc3\xaen 1912. \xc3\x8en 1918 s-a al\xc4\x83turat grup\xc4\x83rii Abstrakte Gruppe der Sturm, \xc3\xaen cadrul c\xc4\x83reia a avut o expozi\xc8\x9bie personal\xc4\x83, la Berlin._NEWLINE_Prima expozi\xc8\x9bie personal\xc4\x83 semnat\xc4\x83 Mattis-Teutsch a avut loc \xc3\xaen 1920, la Bucure\xc8\x99ti, unde expune pictur\xc4\x83, sculptur\xc4\x83 \xc8\x99i linogravur\xc4\x83, fiind bine primit\xc4\x83 de criticii de art\xc4\x83, chiar admirat pentru cutezan\xc8\x9ba de a expune lucr\xc4\x83ri \xc3\xaen stil expresionist. Ca reprezentant al avangardei \xc3\xaen Rom\xc3\xa2nia, Mattis-Teutsch a fost activ \xc3\xaen grupul format \xc3\xaen jurul revistei de avangard\xc4\x83 Contimporanul, \xc3\xaen 1922, al\xc4\x83turi de Victor Brauner, M.H. Maxy \xc8\x99i Marcel Iancu, precum \xc8\x99i \xc3\xaen grupul Das Ziel din Bra\xc8\x99ov. A participat \xc8\x99i la revista literar\xc4\x83 avangardist\xc4\x83 Integral, \xc8\x99i la revista de limba maghiar\xc4\x83 MA. Dup\xc4\x83 perioada avangardist\xc4\x83 al\xc4\x83turi de grupul Contimporanul, se orienteaz\xc4\x83 spre arta figurativ\xc4\x83, definindu-\xc8\x99i un nou stil, mai aproape de suprarealism, numit \xe2\x80\x9erealism constructivism\xe2\x80\x9d._NEWLINE_\xc3\x8en pictur\xc4\x83, Mattis-Teutsch a creat dou\xc4\x83 cicluri expresionist abstracte, cu modula\xc8\x9bii muzicale, Empfindungen (Senza\xc8\x9bii) \xc8\x99i Seelenblumen (Flori suflete\xc8\x99ti), ini\xc8\x9biate \xc3\xaen jurul anului 1918 \xc8\x99i care se \xc3\xaencheie \xc3\xaen 1924._NEWLINE_\xc3\x8en anul 1931, Hans Mattis-Teutsch a lansat la Potsdam lucrarea Kunstideologie - Stabilit\xc3\xa4t und Aktivit\xc3\xa4t im Kunstwerk (Ideologia artei - stabilitate \xc8\x99i ac\xc8\x9biune \xc3\xaen crea\xc8\x9bia artistic\xc4\x83), ap\xc4\x83rut\xc4\x83 la editura M\xc3\xbcller & Kiepenheuer, volum care a fost tradus, \xc3\xaen 1974, \xc8\x99i \xc3\xaen limba rom\xc3\xa2n\xc4\x83. \xc3\x8en baza ideilor exprimate \xc3\xaen aceast\xc4\x83 carte, Mattis-Teutsch s-a \xc3\xaenregimentat cu convingere \xc3\xaen r\xc3\xa2ndurile sociali\xc8\x99tilor, manifest\xc3\xa2nd o adeziune asumat\xc4\x83 \xc8\x99i radical\xc4\x83 la socialism. Aceasta a fost faza artistic\xc4\x83 realist-socialist\xc4\x83, c\xc3\xa2nd lucr\xc4\x83rile lui au abundat \xc3\xaen tematic\xc4\x83 socialist\xc4\x83: Gesturile muncii, Muncitori fizici \xc8\x99i intelectuali, Compozi\xc8\x9bie-Atitudini. Nu \xc8\x99i-a asumat nicio na\xc8\x9bionalitate, consider\xc3\xa2ndu-se cet\xc4\x83\xc8\x9bean european, dovad\xc4\x83 fiind colabor\xc4\x83rile sale.\n_START_SECTION_\nSf\xc3\xa2r\xc8\x99itul vie\xc8\x9bii\n_START_PARAGRAPH_\n\xc3\x8en perioada 1944 - 1945 a fondat Gruparea Arti\xc8\x99tilor Plastici din Bra\xc8\x99ov, care a devenit ulterior filial\xc4\x83 a Uniunii Arti\xc8\x99tilor Plastici, fiind ales de c\xc3\xa2teva ori pre\xc8\x99edintele acesteia. A fost interzis un num\xc4\x83r redus de ani, precum al\xc8\x9bi arti\xc8\x99i bra\xc8\x99oveni, reintegrat apoi \xc3\xaen via\xc8\x9ba artistic\xc4\x83 bra\xc8\x99ovean\xc4\x83. _NEWLINE_Cartea sa Reflec\xc8\x9biuni asupra crea\xc8\x9biei arti\xc8\x99tilor plastici \xc3\xaen epoca socialist\xc4\x83 sau Realismul constructiv, finalizat\xc4\x83 \xc3\xaen ziua de 18 decembrie 1959, dictat\xc4\x83 \xc3\xaen limba german\xc4\x83 \xc8\x99i redactat\xc4\x83 \xc3\xaen aceea\xc8\x99i limb\xc4\x83 de c\xc4\x83tre eleva \xc8\x99i colaboratoarea sa, pictori\xc8\x9ba Irina Luk\xc3\xa1sz, a r\xc4\x83mas \xc3\xaen manuscris._NEWLINE_\xc3\x8en memoria sa, Liceul de Arte Plastice din Bra\xc8\x99ov a primit numele s\xc4\x83u.\n_START_SECTION_\nExpozi\xc8\x9bii postbelice\n_START_PARAGRAPH_\nPrima mare retrospectiv\xc4\x83 a avut loc \xc3\xaen vara lui 1970 la sala Dalles \xc3\xaen Bucure\xc8\x99ti, dup\xc4\x83 faimoasele "Teze" din iulie, expozi\xc8\x9bia deschiz\xc3\xa2ndu-se t\xc3\xa2rziu (numai dup\xc4\x83 vizionarea ei de c\xc4\x83tre Dumitru Popescu, port-stindard  al macabrei ideologii)  \xc8\x99i fiind \xc3\xaenchis\xc4\x83 devreme. \xc3\x8en timp, au mai avut loc expozi\xc8\x9bii de mai mic\xc4\x83 amploare \xc3\xaen \xc8\x9bar\xc4\x83. La \xc3\xaenceput de mileniu al III-lea a avut o mare retrospectiv\xc4\x83 la Budapesta, el fiind integrat \xc3\xaen avangarda maghiar\xc4\x83 prin particip\xc4\x83ri active \xc3\xaen aceast\xc4\x83 \xc8\x9bar\xc4\x83 (sub numele de Janos Mattis-Teutsch) \xc8\x99i ulterior la Muenchen la Haus der Art.\n_START_SECTION_\nFamilia\n_START_PARAGRAPH_\nA avut un fiu, Ioan Mattis-Teutsch (1913-1988),  pictor \xc8\x99i grafician, o fiic\xc4\x83, decedat\xc4\x83 prematur, a lucrat cu Anna Freud, \xc8\x99i un nepot,Waldemar Mattis-Teutsch (n. 1950), absolvent al \xc8\x99colii clujene de arte, continuator al tradi\xc8\x9biei familiei.'